Lið Borgarbyggðar mætti Hornfirðingum í spurningaþættinum Útsvari í Ríkissjónvarpinu sl. föstudagskvöld . Fóru Borgfirðingar með öruggan sigur af hólmi ; 95 : 42 og eru því komnir í aðra umferð keppninnar . Jafnt var með liðunum framan af keppni en í stóru spurningunum féll lukkan með Borgfirðingum meðan Hornfirðingar gátu lítið sem ekkert . Lið Borgarbyggðar er skipað þeim Stefáni Gíslasyni , Evu Hlín Alfreðsdóttur og Jóhanni Óla Eiðssyni . Þau eru öll nýliðar í keppninni fyrir hönd Borgarbyggðar , en Stefán mun þó hafa keppt í sambærilegum spurningaþætti undir stjórn Ómars Ragnarssonar fyrir margt löngu , þá fyrir Hólmavíkurhrepp . Þá hefur Jóhann Óli keppt fyrir Menntaskólann á Akureyri í Gettu betur . Keppendur Borgarbyggðar sýndu allir góða takta á föstudaginn og léttur liðsandi einkenndi þátttöku beggja liða . Rétt er að minna á að Borgfirðingar sunnan Skarðsheiðar keppa næsta föstudag , þegar keppnislið Hvalfjarðarsveitar tekur í fyrsta skipti þátt í Útsvari . Þau Sævar Jónsson , Sævar Ari Finnbogason og Ásta Mary Stefánsdóttir etja þá kappi við Seltjarnarnes .